KOMISIJOS SPRENDIMAS
2008 m. gruodžio 10 d.
iš dalies keičiantis Tarybos direktyvos 64/432/EEB C priedą ir Sprendimo 2004/226/EB nuostatas dėl galvijų bruceliozės diagnostinių tyrimų
(pranešta dokumentu Nr. C(2008) 7642)
(Tekstas svarbus EEE)
(2008/984/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1964 m. birželio 26 d. Tarybos direktyvą 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis (1), ypač į jos 6 straipsnio 2 dalies b punktą ir 16 straipsnio 1 dalies antrą pastraipą,
kadangi:
(1)
Direktyvos 64/432/EEB C priede nustatyti galvijų bruceliozės diagnostikos metodai, naudotini šiai ligai kontroliuoti, naikinti ir stebėti bei jos stebėsenai vykdyti, taip pat norint nustatyti ir išlaikyti oficialiai brucelioze neužkrėstos bandos statusą bei sertifikuojant Bendrijos vidaus prekybos galvijais reikmėms.
(2)
2004 m. kovo 4 d. Komisijos sprendimu 2004/226/EB dėl galvijų bruceliozės antikūnų nustatymo tyrimų patvirtinimo pagal Tarybos direktyvą 64/432/EEB (2) patvirtinti tam tikri galvijų bruceliozės diagnostiniai tyrimai, kuriuos galima atlikti vietoje privalomojo serumo agliutinacijos tyrimo (SAT), atliekamo galvijams sertifikuoti pagal Direktyvos 64/432/EEB 6 straipsnio 2 dalies b punktą.
(3)
Fluorescencijos poliarizacijos analizė (FPA) - tai naujas diagnostinis tyrimas, įtrauktas į Tarptautinio epizootijų biuro (TEB) Sausumos gyvūnų diagnostinių tyrimų ir vakcinų vadovo 2008 m. šeštojo leidimo 2.4.3 skyrių (galvijų bruceliozė) tarptautinės prekybos reikmėms atliekamų tyrimų sąrašą.
(4)
Komisija pateikė prašymą Europos maisto saugos tarnybai (EMST), kad ši tarnyba pateiktų mokslinę nuomonę dėl to, ar FPA yra tinkamas įtraukti į Direktyvos 64/432/EEB C priedą.
(5)
Be to, Komisija pateikė EMST prašymą įvertinti, ar FPA ir Sprendimo 2004/226/EB 1 straipsnyje išvardyti tyrimai yra tinkami galvijams sertifikuoti Bendrijos vidaus prekybos reikmėms.
(6)
2006 m. gruodžio 11 d. Gyvūnų sveikatos ir gerovės grupė patvirtino mokslinę nuomonę dėl galvijų bruceliozės diagnostikos metodų (3) ir šioje nuomonėje nurodė, kad visi į Direktyvos 64/432/EEB C priedą įtraukti galvijų bruceliozės diagnostiniai tyrimai, išskyrus SAT, yra tinkami toliau naudoti kaip standartiniai tyrimai, sertifikuojant atskirus galvijus Bendrijos vidaus prekybos reikmėms.
(7)
Tačiau atsižvelgiant į tai, kad Direktyvos 64/432/EEB 6 straipsnio 2 dalies b punkte nurodyta, kad prieš išvežant prekybai skirtus galvijus atliekamas SAT tyrimas, tos direktyvos C priede turi būti išdėstytos techninės šio tyrimo specifikacijos.
(8)
Be to, 2006 m. gruodžio 11 d. mokslinėje nuomonėje nurodyta, kad FPA jautris ir specifiškumas yra palyginami su į Direktyvos 64/432/EEB C priedą įtrauktų tyrimų jautriu ir specifiškumu, todėl FPA yra tinkamas būti įtrauktas į šį priedą kaip standartinis bruceliozės diagnostinis tyrimas, naudojamas Bendrijos vidaus prekybos šiais gyvūnais reikmėms.
(9)
Neseniai sukurtais polimerazės grandininės reakcijos metodais, apibūdintais TEB Sausumos gyvūnų diagnostinių tyrimų ir vakcinų vadovo 2008 m. šeštojo leidimo 2.4.3 skyriaus 1 skirsnio d punkte, taip pat galima nustatyti ir identifikuoti Brucella spp., todėl juos taip pat reikėtų įtraukti į Direktyvos 64/432/EEB C priedą.
(10)
Todėl Direktyvos 64/432/EEB C priedą ir Sprendimą 2004/226/EB reikėtų iš dalies atitinkamai pakeisti.
(11)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvos 64/432/EEB C priedas pakeičiamas šio sprendimo priedo tekstu.
2 straipsnis
Sprendimo 2004/226/EB 1 straipsnis pakeičiamas taip:
„1 straipsnis
Komplemento sujungimo tyrimas, buferizuotas Brucella antigeno tyrimas (Rose bengal tyrimas (RBT)), imunofermentinės analizės (IFA) ir fluorescencijos polimerizacijos analizės (FPA) tyrimai, atliekami laikantis Direktyvos 64/432/EEB C priedo nuostatų, yra tvirtinami sertifikavimo reikmėms.“
3 straipsnis
Šis sprendimas skirtas valstybėms narėms.
Priimta Briuselyje, 2008 m. gruodžio 10 d.